Landspoedrekordprojek in SA herleweSó lyk die nuwe kleure van die Bloodhoud-landspoedrekord se motor. Dié projek is pas herlewe met ‘n nuwe belegger. Andy Green is steeds die bestuurder. (Foto: Bloodhound LSR) Die Bloodhound-landspoedrekordprojek waarmee uiteindelik ŉ spoed van 1 600 km/h op Hakskeenpan in die Noord-Kaap behaal wil word, gaan voort. Die poging is einde verlede jaar byna in die wiele gery ná jare se beplanning en mylpale toe die Bloodhound-projek onder finansiële administrasie geplaas is. Daar is pas aangekondig dat Ian Warhurst, uitvoerende hoofbeampte van Grafton LSR in Brittanje die motor, wat aangedryf word deur ŉ straalenjin en vuurpyle, en die res van die bates gekoop het. Dié projek staan nou bekend as die Bloodhound-landspoedrekord (LSR). Die nuwe hoofkantoor is by die SGS Berkeley Green Universiteit in Gloucestershire, Engeland. Die Bloodhound LSR-motor wat eens blou en oranje was, is nou wit en rooi, maar dit kan moontlik verander indien ŉ groot borg toetree, het die nuwe span gesê. Die span gaan so gou moontlik met die hoëspoedtoetse begin en inligting oor wanneer hulle die landspoedrekord gaan aandurf, sal so gou moontlik aangekondig word. Warhurst het gesê hulle begin met ŉ skoon lei en hy glo daar is kommersiële waarde in die projek. Hy sal die kontantvloei verskaf en hoop borge en vennote sal aansluit. Andy Green, die huidige houer van die landspoedrekord, is steeds die bestuurder. Die span gaan eers sy rekord van 763,035 m/h (1 227,985 km/h) breek om te sien hoe presteer die motor en daarna die poging van 1 000 m/h (1 600 km/h) aandurf. Dit beteken dat hy die myl (1,6 km) in 3,6 sekondes sal aflê. Dit is meer as 20 jaar sedert Green op 15 Oktober 1997 met Thrust SSC die huidige landspoedrekord in die Black Rock-woestyn in Nevada opgestel het. Die supersoniese Bloodhound-motor het op 26 Oktober 2017 sy eerste toetslopie geslaag toe dit in net agt sekondes van 0 tot 323,478 km/h versnel het. Dié toets was op ’n aanloopbaan in Cornwall in Engeland. Net sy straalenjin is ingespan vir dié lopie. Die motor weeg sewe ton en is 14 m lank. Die baan op Hakspeenpan in die Noord-Kaap is reeds gereed. Dié is 20 km lank en 1 km wyd. Plaaslike mense het tonne klippe opgetel om die baan skoon te kry. Die motor het drie afsonderlike remstelsels, sewe brandblussers en 500 sensors – twee keer meer sensors as ’n F1-motor. Dit is sodat ingenieurs presies kan weet hoe hy presteer. Dit is nie net ’n renmotor nie, maar ook ’n supersoniese TV-ateljee omdat daar 12 kameras aan boord is, insluitend twee in die kajuit. Die idee is dat die aanslag op die rekord van Hakskeenpan uitgesaai en met die wêreld gedeel word. Die projek is al 12 jaar oud, het die vorige hoof van die span, Richard Noble, en self ŉ houer van ŉ landspoedrekord gesê. Volgens hom was geld nog altyd die grootste probleem, “maar nou het dit uiteindelik die geldelike steun om dit verder te neem”.